b'\n_START_ARTICLE_\nVillem Gr\xc3\xbcnthal-Ridala\n_START_PARAGRAPH_\nVillem Gr\xc3\xbcnthal-Ridala (30. mai 1885 Kuivastu \xe2\x80\x93 16. jaanuar 1942 Helsingi) oli eesti luuletaja, t\xc3\xb5lkija ning keele- ja folklooriuurija.\n_START_SECTION_\nElu\n_START_PARAGRAPH_\nVillem Gr\xc3\xbcnthal-Ridala s\xc3\xbcndis Muhumaal k\xc3\xb5rtsmiku perekonnas._NEWLINE_Ta alustas haridusteed Hellamaa kihelkonnakoolis, seej\xc3\xa4rel j\xc3\xa4tkas \xc3\xb5pinguid Eisenschmidti erakoolis ning Kuressaare g\xc3\xbcmnaasiumis. 1905. aastal astus ta Helsingi \xc3\xbclikooli, kus \xc3\xb5ppis soome keelt ja kirjandust._NEWLINE_Gr\xc3\xbcnthal-Ridala t\xc3\xb6\xc3\xb6tas eesti keele \xc3\xb5petajana Tartus ENKSi t\xc3\xbctarlaste g\xc3\xbcmnaasiumis ja Tartu kommertskoolis (1910\xe2\x80\x931919). Aastatel 1923\xe2\x80\x931942 oli ta Helsingi \xc3\xbclikooli eesti keele ja kirjanduse lektor._NEWLINE_Villem Gr\xc3\xbcnthal-Ridala suri 1942. aasta jaanuaris Helsingis. Ta on maetud Hietaniemi kalmistule.\n_START_SECTION_\nIsiklikku\n_START_PARAGRAPH_\nTema vend Timotheus Gr\xc3\xbcnthal oli jurist ja riigikohtunik, vennapoeg Ivar Gr\xc3\xbcnthal oli eesti kirjanik, arst ja pagulaspoliitik. Tema pojapoeg Riho Gr\xc3\xbcnthal on soome fennougrist._NEWLINE_1922. aastal abiellus Gr\xc3\xbcnthal-Ridala soomlanna Ida Hokkaneniga, kes on t\xc3\xb5lkinud soome keelde Anton Hansen Tammsaare romaani "K\xc3\xb5rboja peremees".\n_START_SECTION_\nLooming\n_START_PARAGRAPH_\nGr\xc3\xbcnthal-Ridala luulestiilile on iseloomulik pooltoonide kujutus, kus puuduvad valguse ja varju teravad piirjooned, p\xc3\xa4eva-\xc3\xb6\xc3\xb6 \xc3\xbcleminekud on autorile meelep\xc3\xa4rasemad kui p\xc3\xa4evane t\xc3\xa4isvalgus._NEWLINE_Tema kiindumus minevikku v\xc3\xa4ljendus regiv\xc3\xa4rsilises loomingus, samuti ulatuslikes kompositsioonides, mille ta l\xc3\xb5i algup\xc3\xa4raseid regiv\xc3\xa4rsilisi laule liites. Selliselt on loodud n\xc3\xa4iteks eeposemahuline lugulaul "Toomas ja Mai" ning ballaadide kogu "Sinine kari"._NEWLINE_Gr\xc3\xbcnthal-Ridala esindab \xc3\xbcksildast endamisi vaatlejat ja kirjeldajat, tema looming rikastas XX sajandi esik\xc3\xbcmnendite luulet uudses impressionistlikus stiilis saaremaastike ja rannapiltidega. Tema s\xc3\xb5na oli ilmekas ja t\xc3\xa4pne ning virgutas ka teisi autoreid uutele vormikatsetustele.'